भारत सरकार

रेल मंत्रालय

**राज्य सभा**

**23.03.2018 के**

**अतारांकित प्रश्न सं. 3350 का उत्तर**

**दार्जीलिंग की धरोहर टॉय ट्रेन**

3350. श्री रीताब्रता बनर्जीः

क्या रेल मंत्री यह बताने की कृपा करेंगे किः

(क) क्या रेलवे को इस बात की जानकरी है कि दार्जीलिंग की धरोहर टॉय ट्रेन ने पश्चिम बंगाल में मैदानों से पहाड़ियों तक का सफर फिर से आरंभ कर दिया है;

(ख) यदि हां, तो तत्संबंधी ब्यौरा क्या है;

(ग) टॉय ट्रेन की पूरी यात्रा पहले नहीं हो पाने के क्या कारण थे;

(घ) पूरे मार्ग पर इसके परिचालन के क्या कारण हैं;

(ङ) क्या रेलवे की धरोहर टॉय ट्रेन के और विकास के लिए कुछ विशेष अनुदान देने की योजना है; और

(च) यदि हां, तो तत्संबंधी ब्यौरा क्या है?

**उत्तर**

रेल मंत्रालय में राज्य मंत्री (श्री राजेन गोहांई)

(क) और (ख) : जी हां। न्यूजलपाईगुड़ी और दार्जिलिंग के बीच दार्जिलिंग-हिमालयन रेलवे (डीएचआर) की नियमित यात्री सेवाएं परिचालित हैं।

(ग) और (घ) : दार्जिलिंग क्षेत्र में बंद अनिश्चितकालीन हड़ताल के कारण 12.06.2017 से 27.09.2017 के दौरान दार्जीलिंग हिमालयन रेलवे (डीएचआर) पर गाड़ी सेवाएं लंबित कर दी गई थी। इस अवधि के दौरान कई स्थानों पर भूस्खलन भी हुआ जिससे रेलवे ट्रैक प्रभावित हुआ। सामान्य स्थिति बहाल हो जाने के बाद परिचालन प्रारंभ किया गया।

(ङ) से (च) : डीएचआर का अनुरक्षण करना और उसका विकास करना एक सतत प्रक्रिया है और इसे पूर्वोत्तर सीमा रेलवे के समग्र वार्षिक बजट से किया जाता है। इसके अलावा, रेलवे ने बेहतर सौन्दर्य, आराम और आधुनिक आंतरिक सज्जा के साथ 10 डीएचआर कोचों को रिफर्बिशिंग करने के लिए 2.5 करोड़ रुपए तथा डीएचआर के लिए तीन नए लोकोमोटिवों को प्राप्त करने के लिए 2.61 करोड़ रुपए स्वीकृत किए हैं।

\*\*\*\*\*\*\*